· ИСТОРИЯ НА УЧИЛИЩЕТО

 сторията на училището обхваща период от над век и половина и е много трудно да се опишат накратко делата и заслугите на плеяда радетели за образование, отдали и отдаващи воля, енергия и дух за просвещението на младите хора в китното село Каспичан. 
· Началото е поставено в далечната 1858 година, когато даскал Никола открива килийно училище в село Каспичан. За целта Ганю Кулев е дарил къща. След даскал Никола се редят имената на Ченгене Стоян от село Гебеджа, Кесиолу Никола от град Шумен, даскал Добри от село Марково, даскал Иван от село Тича, Димитър Стойчев от град Шумен и много други. През 1860 г., по инициатива на поп Рафаил от Шумен е построена малка сграда до църквата за нуждите на училището, което става взаимно, а още през 1878-1879 г. е открито като светско. От 1890-1891 г. е преобразувано в първоначално и носи името на гениалният поет и революционер Христо Ботев. Под покрива на малката сграда /днес е обновената детска градина/ се приютяват любознателни малчугани от село Могила и гара Каспичан.
· През 1919-1920 г. е открита Каспичанската прогимназия. Пръв неин директор е началната учителка Стоянка Вълчева, която е завършила ПУ в град Шумен. Броят на учениците нараства и през 1923 г. училището се премества нова едноетажна сграда с 6 класни, учителска и директорска стаи, обширен физкултурен салон и фоайе. Училището е електрифицирано и водоснабдено. Днес това е първият етаж на обновената училищна сграда, която през 1970 г., отново поради увеличения брой ученици, се сдобива с втори етаж. Общата квадратура става 1448 кв. м., а класните стаи – десет. През 1973 г. в училището е разкрита полудневна детска градина, а от 1977-1978 г. е въведен целодневен режим на обучение. 
· Във връзка с новата структура на ЕСПУ учениците от VIII клас са преместени в ЕСПУ „Панайот Волов“, град Каспичан от 1982 – 1983 учебна година.
· По време на Възродителния процес 1988-1990 г. 1/5 от учениците с турско потекло напускат родината, но голяма част от тях се завръщат още за 15 септември, 1989 г.. В началото на  1989-1990 учебна година учениците от VIII клас отново се обучават в ОУ „Христо Ботев“, с. Каспичан.
· През м.ноември, 2000 г. стартира работата по проект на Балканска фондация за междукултурно образование и разбирателство „Дайвърсити“ за детски радиопредавания в училища със смесен етнически състав. Формира се клуб „Млад журналист“ с оборудвано модерно радиостудио и радиоуредба, в който се подготвят и излъчват детски радиопредавания, в т.ч. и по местния радиовъзел и кабелната телевизия, списва се стен-вестник с ученически творби, които намират място и на страниците на вестник „Устрем“.
· През 2002-2003 г. учениците от първи клас се обучават по програма „Стъпка по стъпка“. В началото на 2005-2006 учебна година по силата на ПМС е оборудван компютърен кабинет. През същата година е извършен цялостен ремонт на сградата, който включва саниране, подмяна на старата дограма и изграждане на локална парна инсталация по проект „Красива България“, а по проект на община Каспичан за образователна интеграция бе подновена покривната конструкция на сградата и ремонтирани всички помещения.
· Цялата колегия се включва в най-големия синдикален учителски протест в периода 24.09.2007 г. до 04.11.2007 г. 
· Наши ученици достойно защитават авторитета на институцията в регионални, национални и международни конкурси, състезания и олимпиади.
· От 15.09.2017г. училището е преобразувано от основно в обединено.

